આપણા જૂના જમાનાની આશા પારેખ, સાયરા બાનુ અને સાધના જેવી હિરોઇન દ્વારા લગાડવામાં આવતું કમાન જેવું આઇલાઇનર તમને યાદ છે? બસ, સમજી લો કે એ જ કમાન જેવું આઇલાઇનર હવે વિન્ગ્ડ આઇલાઇનર તરીકે પાછું આવ્યું છે. કેટલાક મેકઅપ-આર્ટિસ્ટ એના માટે કૅટ આઇઝ જેવું નામ વાપરવાનું પણ પસંદ કરે છે. મજાની વાત તો એ છે કે આવું આઇલાઇનર લગાડવાનું બહુ કૉમ્પ્લિકેટેડ કે મુશ્કેલ પણ નથી. જરૂર છે માત્ર થોડી જાણકારીની અને પ્રૅક્ટિસની. આવું આઇલાઇનર લગાડવા માટે તમે લિક્વિડ, જેલ કે આજકાલ બહુ પૉપ્યુલર બનેલા પેન આઇલાઇનરમાંથી કોઈનો પણ ઉપયોગ કરી શકો છો. ખરેખર તો કૅટ આઇઝ તમારી આંખના આકાર પર આધાર રાખે છે, પરંતુ કેટલાક સામાન્ય નિયમો અનુસરવાથી આ કામ બહુ સરળ બની શકે છે. આમાંનો પહેલો નિયમ એ છે કે કૅટ આઇઝમાં આઇલાઇનરની જાડાઈ એકસરખી હોતી નથી. આંખની અંદરની બાજુએ એ પાતળી હોય છે અને બહાર જતાં-જતાં એ જાડી બનતી જાય છે, જે આખરે તમારી આઇબ્રોના અંત તરફ અણિયાળી બની વળી જાય છે. તમારી ઇચ્છા લોકોનું ધ્યાન તમારી આંખ તરફ ખેંચવાનું હોય તો આઇલાઇનરની જાડાઈ તમારી આંખના મધ્ય ભાગથી વધારતા જાઓ, પરંતુ જો તમારી ઇચ્છા ફક્ત આંખને લાંબી દેખાડવાની જ હોય તો આઇલાઇનરની જાડાઈ છેલ્લે સુધી પાતળી જ રાખો. હવે આ રેખાને કઈ દિશામાં ઉપર લઈ જવી એ જાણવા માટે એક પાતળું મેકઅપ બ્રશ તમારી નાકની બાજુએથી લઈને આઇબ્રોના અંતની વચ્ચે ગોઠવો. આમ કરતાં આંખના અંતમાં બ્રશ જે દિશામાં ઉપર જાય છે એ દિશામાં તમારે આઇલાઇનરને ઉપરની તરફ લઈ જવાનું છે. શરૂઆતમાં ભૂલ ન થાય એ માટે શાર્પ પેન્સિલ-લાઇનરનો ઉપયોગ કરી એક માર્ગદર્શક રેખા તૈયાર કરી દો. ત્યાર બાદ એ જ રેખા પર લિક્વિડ આઇલાઇનર લગાડી એને પર્ફેક્ટ કૅટ આઇઝમાં કન્વર્ટ કરી દો.